b'\n_START_ARTICLE_\nRobert Ballard\n_START_SECTION_\nBiografija\n_START_PARAGRAPH_\nRobertas Balardas gim\xc4\x97 JAV Vi\xc4\x8ditos mieste (Kanzasas) 1942 metais, bet vaikyst\xc4\x99 praleido Kalifornijoje. B\xc5\xabdamas 19 met\xc5\xb3 ir padedamas savo t\xc4\x97vo \xc4\xafsidarbino Ocean Systems Group, kur dirbo prie povandenini\xc5\xb3 aparat\xc5\xb3 konstravimo. V\xc4\x97liau studijavo Santa Barbaroje, Kalifornijos universitete chemij\xc4\x85 ir geologij\xc4\x85. 1967 metais Balardas buvo pa\xc5\xa1auktas \xc4\xaf kariuomen\xc4\x99 ir paskirtas \xc4\xaf laivyn\xc4\x85. 1974 metais Robertas Balardas \xc4\xafgijo daktaro laipsn\xc4\xaf geologijos ir geofizikos srityje._NEWLINE_Viena pirm\xc5\xb3j\xc5\xb3 Roberto Balardo ekspedicij\xc5\xb3 buvo Project Famous; ekspedicijos metu Balardas atliko vandenyno tyrimus. V\xc4\x97liau Balardo tyrimai buvo susij\xc4\x99 su vandenyno gelmi\xc5\xb3 tyrimais prie Galapag\xc5\xb3 salyn\xc5\xb3, tada buvo atrastos floros r\xc5\xab\xc5\xa1ys, kurios energij\xc4\x85 gauna ir maist\xc4\x85 sintetina cheminiu b\xc5\xabdu. \xc5\xa0ie atradimai dav\xc4\x97 nauj\xc4\x85 impuls\xc4\x85 gyvyb\xc4\x97s paie\xc5\xa1koms kitose planetose._NEWLINE_Pasaulin\xc4\xaf pripa\xc5\xbeinim\xc4\x85 tyrin\xc4\x97tojas u\xc5\xbesitikrino 1985 metais, kuomet buvo rastos legendinio laivo \xe2\x80\x9eTitaniko\xe2\x80\x9c nuolau\xc5\xbeos. Tikslias laivo koordinates Balardas sl\xc4\x97p\xc4\x97 nor\xc4\x97damas i\xc5\xa1vengti grobstymo laivo \xc5\xbe\xc5\xabties vietoje. Laivas buvo surastas 3821 metr\xc5\xb3 gylyje, 24 kilometrais toliau nei iki to laiko buvo manoma. Svarbiausias atradimas, kuris buvo padarytas ekspedicijos metu, tas, kad laivas l\xc5\xab\xc5\xbeo pusiau. 2003 metais Balardas sugr\xc4\xaf\xc5\xbeo \xc4\xaf laivo \xc5\xbe\xc5\xabties viet\xc4\x85, pasinaudodamas rus\xc5\xb3 tyrim\xc5\xb3 laivu \xe2\x80\x9eAkademik Mstislav Keldy\xc5\xa1\xe2\x80\x9c._NEWLINE_Ne ma\xc5\xbeiau svarbus Roberto Balardo nuopelnas buvo \xe2\x80\x9eBismarko\xe2\x80\x9c laivo \xc5\xbe\xc5\xabties vietos radimas 1989 metais. \xc5\xa0i ekspedicija buvo dar sud\xc4\x97tingesn\xc4\x97 nei \xe2\x80\x9eTitaniko\xe2\x80\x9c paie\xc5\xa1kos, kadangi laivas buvo nuskend\xc4\x99s 4790 metr\xc5\xb3 gylyje. 1998 metais jis surado l\xc4\x97ktuvne\xc5\xa1io USS \xe2\x80\x9eYorktown\xe2\x80\x9c \xc5\xbe\xc5\xabties viet\xc4\x85. \xe2\x80\x9eYorktown\xe2\x80\x9c buvo stipriai pa\xc5\xbeeistas, kuomet dalyvavo m\xc5\xab\xc5\xa1yje d\xc4\x97l Midway ir netrukus buvo paskandintas._NEWLINE_\xc5\xa0iuo metu Robertas Balardas yra Institute for Exploration prezidentas, Institute for Archaeological Oceanography direktorius, apdovanotas svarbiais medaliais u\xc5\xbe nuopelnus tyrin\xc4\x97jant vandenynus.'